-
Yi jemi sɛ womihi (1-3)
-
Somi ehe ɔ he sɔmɔli (4-6)
-
Somi ehe ɔ hɛ mi nyami ɔ nɔ kuɔ (7-18)
Anɛ o maa suɔ nɛ o kane munyu nɛ ɔ ngɛ %% mi lo?
3 Anɛ wa kpale bɔni wɔ nitsɛmɛ wa yi jemi ekohu lo? Aloo kaa bɔ nɛ e ji ngɛ nyumu komɛ a blɔ fa mi ɔ, anɛ e he hia nɛ wa ha nyɛ yi jemi sɛ womihi lo, aloo waa ngɔ kɛ je nyɛ ngɔ? 2 Nyɛ nitsɛmɛ ji wa sɛ womi, a ngma ngɛ wa tsui nɔ, nɛ adesahi tsuo le, nɛ a ngɛ kanee. 3 Ejakaa a je nyɛ ngɔ tsɔɔ kaa nyɛ ji Kristo sɛ womi nɛ wa ngma kaa sɔmɔli, pi ní ngmami nyu nɛ a kɛ ngma, mohu ɔ, Mawu hɛ kalɔ ɔ mumi ɔ, nɛ pi tɛ tɛtlɛɛhi a nɔ nɛ a ngma ngɛ, mohu ɔ, ngɛ he lo tɛtlɛɛhi a nɔ, ngɛ tsuihi a nɔ. 4 Wa ngɛ kikɛmɛ a hɛ kɛ nɔ fɔmi nɛ ɔ ngɛ Mawu mi kɛ gu Kristo nɔ. 5 Pi kaa wɔ nitsɛmɛ lɛ wa ha nɛ wa he su bɔ nɛ sa nɛ́ wa ma susu kaa nɔ́ ko je wa ngɔ, mohu ɔ, wa he nɛ su bɔ nɛ sa a je Mawu ngɔ, 6 nɔ nɛ ngɛ anɔkuale mi ɔ, e ha nɛ wa he su bɔ nɛ sa konɛ waa pee somi ehe ɔ he sɔmɔli, pi ngɛ mlaa ko nɛ a ngma nya, mohu ɔ, e ji mumi mi nɔ́; ejakaa mlaa nɛ a ngma a buɔ nɔ gbenɔ fɔ, se mumi ɔ lɛɛ e haa nɔ wami. 7 Jehanɛ ɔ, ke mlaa a nɛ ngɔɔ gbenɔ kɛ baa nɛ a kpɛ́ ngɛ ningma okadihi a mi ngɛ tɛhi a nɔ ɔ ba kɛ hɛ mi nyami kaa kikɛ nɛ ɔ, nɛ́ lɔ ɔ ha nɛ Israel bi ɔmɛ nyɛ we nɛ a hyɛ Mose hɛ mi ngɛ e hɛ mi nyami ɔ he je, hɛ mi nyami nɛ e se maa po ɔ, 8 lɛɛ mɛni he je nɛ e sɛ nɛ mumi ɔ ní tsumi ɔ nɛ e ngɔ hɛ mi nyami nɛ e pe lɔ ɔ po kɛ ba a? 9 Ejakaa ke mlaa a nɛ buɔ nɔ fɔ ɔ hɛ mi ngɛ nyami ɔ, lɛɛ dami ɔ ní tsumi ɔ hɛ mi maa hi nyami hluu po pe lɔ ɔ! 10 Ngɛ anɔkuale mi ɔ, nɔ́ nɛ e hɛ mi ngɛ nyami be ko nɛ be ɔ po ɔ, a kpɔ hɛ mi nyami ɔ ngɛ he, ejakaa hɛ mi nyami ko pe lɛ. 11 Ejakaa ke a ngɔ nɔ́ nɛ e se maa po ɔ kɛ ba kɛ hɛ mi nyami ɔ, lɛɛ nɔ́ nɛ maa hi si ɔ hɛ mi maa hi nyami hluu po pe lɔ ɔ! 12 Akɛnɛ wa ngɛ kikɛmɛ a hɛ kɛ nɔ fɔmi nɛ ɔ he je ɔ, wa ngɛ munyu tue faa nitsɛ, 13 nɛ wa pee we nɔ́ nɛ Mose pee benɛ e ngɔ hɛ mi hami nɔ́ kɛ ha e hɛ mi konɛ Israel bi ɔmɛ nɛ a ko hyɛ nɔ́ nɛ se maa po ɔ nya gbemi ɔ totooto ɔ. 14 Se a juɛmi nya ba si. Ejakaa kɛ ba si mwɔnɛ ɔ ligbi nɛ ɔ, ke a kane somi momo ɔ, jamɛ a hɛ mi hami nɔ́ ɔ ngɛ loloolo nɛ a je we, ejakaa Kristo nɔ pɛ nɛ a guɔ kɛ jeɔ kɛ yaa. 15 Ngɛ anɔkuale mi ɔ, kɛ ba si mwɔnɛ ɔ ligbi nɛ ɔ, be fɛɛ be nɛ a maa kane Mose ɔ, hɛ mi hami nɔ́ ko ha a tsui nɔ. 16 Se ke nɔ ko kpale kɛ ba Yehowa* ngɔ ɔ, a jeɔ hɛ mi hami nɔ́ ɔ kɛ yaa. 17 Jehanɛ ɔ, Yehowa* ji Mumi ɔ nɛ, nɛ he nɛ Yehowa* mumi ɔ ngɛ ɔ, he yemi ngɛ lejɛ ɔ. 18 Nɛ be mi nɛ nɔ́ ko hɛ wa hɛ mi ɔ, wɔ tsuo wa jeɔ Yehowa* hɛ mi nyami ɔ kpo kaa ahuhuɛhi, nɛ a tsakeɔ wɔ kɛ peeɔ jamɛ a henɔ ɔ nɔuu kɛ jeɔ hɛ mi nyami kake mi kɛ yaa ekpa mi,* kaa bɔ nɛ Yehowa* nɛ ji Mumi* ɔ peeɔ ɔ pɛpɛɛpɛ.